als_Latn dik_Latn tur_Latn
16 mars 2015 - Ambasadori i Republikës së Shqipërisë në Moskë Arben Gazioni zhvilloi takim në Ministrinë e Bujqësisë së Federatës Ruse, konkretisht në Agjencinë e Kontrollit Veterinar dhe Fitosanitar. Sipas burimeve nga selia diplomatike shqiptare, qëllimi i takimit kishte të bënte me kërkesën e Tiranës zyrtare për zhbllokimin e embargos ruse për eksportet e produkteve bujqësore shqiptare në tregun rus, të vendosur nga fundi i vitit 2014. Sipas të njëjtit burim zyrtar palët ranë dakord të përshpejtohen hapat për zgjidhjen e kësaj çështjeje, duke nënshkruar fillimisht një protokoll dypalësh në fushën e mbrojtjes veterinare dhe fitosanitare.
Sipas njoftimit për shtyp të Agjencisë federale ruse të Kontrollit Veterinar dhe Fitosanitar (Rosselkhoznadzor), duke hapur takimin, ambasadori shqiptar Arben Gazioni u kërkoi organeve drejtuese të këtij enti përshpejtimin e shqyrtimit të mundësisë së heqjes së kufizimeve të përkohshme për furnizimet e produkteve bujqësore shqiptare në Rusi. Këto kufizime u vendosën pas zbulimit të certifikatave false fitosanitare shqiptare.
Drejtori i drejtorisë së mbikëqyrjes fitosanitare në Agjencinë federale të Kontrollit Veterinar dhe Fitosanitar Aleksandër Isaev propozoi që së shpejti të përgatitet dhe të nënshkruhet një dokument që rregullon bashkëveprimin midis organeve kompetente të të dy vendeve. Pala ruse do të paraqesë projekt-dokumentin gjatë kësaj jave, tha Moska zyrtare.
/th. m. agjencia e lajmeve “Dyrrah”/
als_Latn als_Latn als_Latn als_Latn